…a polgárság a nemzeti testnek szinte középrészét alkotja… – Menenius Agrippa római patrícius szerint Róma nemes tanácsa hasonlatosan fontos szerv, mint az emberi has, mely látszólag haszontalan, s mégis ő látja el táplálékkal az emberi szervezet minden részét, ahogy Róma nemes tanácsa is gondoskodik minden polgára életéről, jólétéről. Nagy Ignác szatirikusan a polgárságra alkalmazza e hamis példabeszédet. 1842. január 25-én mutatták be a Nemzeti Színházban Shakespeare Coriolanus című tragédiáját, s ez népszerűsítette Menenius Agrippa meséjét. Ez is példa Nagy Ignác írói módszerére: amit hall az utcán vagy színházban, azonnal „felhasználja” – a Coriolanus s az első felvonásban Menenius Agrippa jelenete nem fonása Nagy Ignác írásának, csak emlékezetbe idéző ihletője.